b'\n_START_ARTICLE_\nAnalgetik\n_START_PARAGRAPH_\nAnalgetiki so protibole\xc4\x8dinska zdravila in imajo po ATC-klasifikaciji oznako N02. Izraz izhaja iz gr\xc5\xa1kih besed an = brez in algia = bole\xc4\x8dina. Analgetiki na razli\xc4\x8dne na\xc4\x8dine delujejo na periferni in centralni \xc5\xbeiv\xc4\x8dni sistem. Mednje \xc5\xa1tejemo paracetamol (acetaminofen), nesteroidna protivnetna zdravila (NSAID), kot so salicilati; in narkoti\xc4\x8dna zdravila, kot so morfij in sinteti\xc4\x8dna zdravila z narkoti\xc4\x8dnimi u\xc4\x8dinki, npr. tramadol, in \xc5\xa1tevilna druga. Nekatere vrste zdravil, ki jih obi\xc4\x8dajno ne pri\xc5\xa1tevamo k analgetikom, se uporabljajo pri zdravljenju nevropatskih bole\xc4\x8dinskih sindromov; ti vklju\xc4\x8dujejo tricikli\xc4\x8dne antidepresive in antikonvulzive. Za analgeti\xc4\x8dni u\xc4\x8dinek se uporabljajo tudi lokalni anestetiki.'